《再用前韵呈毅夫》
宋代·陆佃

洛阳曾识面，穰下竟论交。久若居兰室，初如食蔗梢。

故非偷姓孔，谁敢僭名郊。作事常师古，当官肯代庖。

匪躬期蹇蹇，夷行笑嘐嘐。稷也真尧力，参乎岂桀髇。

金楼传宝构，杂俎当珍肴。讲舍推攸止，宾筵绝载呶。

孙窗馀腊雪，徐榻卧寒茭。反舌宵鸣蝈，长踦暖挂蛸。

即今除户墐，那得曝檐茅。远梦方随蝶，轻绡拟换鲛。

历来双凤阙，律动半山坳。草色揉蓝染，花名篆字钞。

膘肥熊自扑，香满麝争跑。乳雉翔仍集，鸣禽语渐剿。

柳将金自比，楮与玉相淆。节应豳三日，阳添泰一爻。

碧圆牵翠荇，红蕾破香苞。莺出求同志，鸿归学共胞。

形容当舞籥，音韵中笙匏。丽苑闻亡是，熙台亚有巢。

不材真是栎，何算信如筲。交淡非同醴，流清岂为胶。

往来须倒载，生灭任浮泡。纵阻陈歌管，犹容听镯铙。

北窗宁独卧，南岳谩相嘲。酒用陶巾漉，诗须贺锦包。

尽教谈麈尽，仍取唾壶敲。不向花前醉，应惭薄荷猫。

作者简介：陆佃，宋熙宁三年（1070）进士，授蔡州推官、国子监直讲。元丰时擢中书舍人、给事中。哲宗时徙知邓州、泰州、海州。徽宗即位，召为礼部侍郎，命修《哲宗实录》。后拜尚书右丞，转左丞（副宰相）。家贫苦学，映月读书。过金陵受教于王安石。安石当问新政于佃，佃曰：“法非不善，但恐推行不能如本意。”熙宁三年（公元一〇七〇年），擢进士甲科，调蔡州推官召为国子监直讲。安石以佃不附已，专付之经术，不复咨以政。徽宗时，为尚书右丞。每欲参用元祐人才，遂低佃名在党籍，能为中大夫，知亳州。